Um helgina eru hátíðir haldnar víða um land. Á Norðurlandi virðist sólin ætla að gleðja gesti hátiðanna Húnavaka og Frjó.
Á Norðurlandi er mikið um að vera um helgina. Fjölskylduhátíðin Húnavaka er hafin - og listahátíðin Frjó á Siglufirði.
Listahátíðin Frjó er sex daga menningarveisla þar sem listamenn koma saman og kynna verk sín. Í ár er 10 ára starfi Alþýðuhússins á Siglufirði fagnað, í umsjón Aðalheiðar S. Eysteinsdóttur en hún stendur fyrir hátíðinni.
auðvitað erum við fyrst og fremst að fagna listinni og lífinu með svona hátiðum og gefa listamönnum tækifæri á að koma saman því samtalið og samvera listamanna og fjölskyldna þeirra er auðvitað kannski ekki síður mikilvægari þáttur í þessu öllu saman en listin sjálf.
Hún segir alla eiga að finna sér eitthvað við sitt hæfi, hvort sem það er upplestur, tónleikar, gjörningar eða myndlist. Þá skemmi veðrið á Siglufirði ekki fyrir en þar er sól og blíða. Og það sést til sólar víðar í dag, til dæmis á Blönduósi þar sem Húnavaka er hafin. Kristín Ingibjörg Lárusdóttir, skipuleggjandi hátíðarinnar, segir gaman að sjá bæinn fyllast af kunnugum og ókunnugum andlitum.
það hefur veirð mikið um það að brottfluttir Blönduósingar eru að koma heim og yfirleitt eru öll hús full af gestum og já það er bara tilgangurinn að fólk komi og skemmti sér saman.
Bæjarhátíðir á borð við þessa hafi góð samfélagsleg áhrif - og hún segir að fólk sé sérstaklega spennt fyrir þessari fyrstu Húnavöku í nýju sameinuðu sveitarfélagi, Húnabyggð.
þannig að ég held að allir séu bara mjög peppaðir fyrir helginni í okkar nýja sveitarfélagi.